Document ID: /roh_data/filtered/fineweb-2-filterrobots_roh.jsonl.gz/22333

Il Cussegl federal ha decis d’obligar la branscha da gas d’avair ina reserva da gas era per l’enviern 2023/2024. Quai per il cas ch’igl avess da dar difficultads da provediment. La branscha sto avair ina reserva che correspunda sin il pli pauc a 15% dal consum da gas da la Svizra durant in onn.
La Svizra n’ha nagin gas sin reserva en pajais. Il gas vegn retratg quasi cumplet da l’exteriur. Sch'il gas vegn duvrà immediat, vegniss quel da la reserva che sa chatta en l'exteriur. Er l’Uniun europeica oblighescha ils pajais commembers che n'han betg ina atgna reserva en pajais da far ina tala en auters pajais da l’UE.